Broj: 711-I-188-M-486/22-02-17

Zagreb, 13. siječnja 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Željka Plavčića, općinskog načelnika Općine Žminj,** za davanjem mišljenja,na 199. sjednici održanoj dana 13. siječnja 2023., daje sljedeće

**MIŠLJENJE**

**Nije suprotno odredbi članka 7. točke d) ZSSI/21-a da obvezniku Željku Plavčiću, općinskom načelniku Općine Žminj, budu isplaćena dnevnica radi pohađanja edukacije izvan mjesta prijavljenog prebivališta, ukoliko je to propisano zakonom, podzakonskim općim aktom ili općim aktom jedinice lokalne samouprave donesenim na temelju zakona, te pod uvjetom da se radi o edukaciji povezanoj sa stjecanjem znanja potrebnih za obnašanje javne dužnosti.**

Obrazloženje

Zahtjev za davanjem mišljenja Povjerenstva podnio je obveznik Željko Plavčić, općinski načelnik Općine Žminj. U knjigama ulazne pošte Povjerenstva zahtjev je zaprimljen 30. prosinca 2022. pod poslovnim brojem 711-U-9434-M-486/22-01-3, povodom kojeg se vodi predmet broj M-486/22.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona, stoga je Željko Plavčić povodom obnašanja dužnosti općinskog načelnika Općine Žminj obvezan postupati sukladno odredbama ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu traži mišljenje Povjerenstva ima li pravo na dnevnicu previđenu zakonom u dane kada je na službenom putu radi pohađanja edukacije usko vezane za obnašanje javne dužnosti. Ističe da navedeni primitak nije bio sporan do 2022.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Obveznici su prihvaćanjem izbora na javnu dužnost ujedno prihvatili obveze i ograničenja propisane odredbama ZSSI/21-a koja ih obvezuju povodom obnašanja javne dužnosti.

Obveznici ne mogu uz primanje plaće za obnašanje javne dužnosti ostvarivati druge primitke koji ujedno ne predstavljaju naknadu stvarnih troškova nastalih u obnašanju dužnosti, jer bi se radilo o primicima zabranjene dodatne naknade iz članka 7. točke d) ZSSI/21-a.

S obzirom da je dnevnica vrsta novčanog primitka povezana sa troškovima službenog puta kada obveznik putuje izvan mjesta prebivališta, nije suprotno navedenoj zakonskoj odredbi da obveznik Željko Plavčić primi dnevnicu radi pohađanja edukacije, ukoliko je to propisano zakonom, podzakonskim općim aktom ili općim aktom jedinice lokalne samouprave donesenim na temelju zakona**.**

Ukazuje se da obveznik ima pravo na dnevnicu ako je edukacija koju bi pohađao povezana sa stjecanjem znanja potrebnih ili korisnih za obnašanje javne dužnosti, jer bi to tada bilo u javnom interesu, dok bi plaćanje dnevnice radi pohađanja edukacije u svrhu stjecanja znanja isključivo u privatnom interesu obveznika, koja ne bi bila povezana s obnašanjem javne dužnosti, predstavljalo povredu spomenute odredbe ZSSI/21-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Željko Plavčić, elektroničkom dostavom
2. Objava na internetskoj stranici Povjerenstva
3. Pismohrana